**Sami Antero Ristilä** (s. 15. elokuuta 1974 Valkeakoski) on suomalainen jalkapallovalmentaja ja entinen jalkapalloilija.

Pelaajana Ristilä edusti Suomessa suurimman osan urastaan kasvattajaseuraansa Valkeakosken Hakaa, jonka riveissä hän on voittanut myös kaksi Suomen mestaruutta (kausina 1995 ja 2004). Kaudella 1995–1996 hän pelasi saksalaisessa SC Neukirchenissä ja vuosina 1996–1999 hollantilaisessa FC Zwollessa. Suomessa Ristilä on edustanut myös FC Jokereita 1999–2000 ja MyPaa 2001.

Ristilä siirtyi 2005 FC Hakasta irlantilaiseen Drogheda Unitedin joukkueeseen, jossa hän pelasi aina vuoden 2008 loppuun. Ristilän pelipaikka oli keskikenttäpelaaja tai hyökkääjä. Vuonna 2007 hän oli voittamassa seuralle sen ensimmäistä Irlannin mestaruutta. Pelaamisen lisäksi Ristilä toimi Drogheda Unitedin U21-joukkueen päävalmentajana vuonna 2007 ja edustusjoukkueen pelaaja-valmentajana yhdessä joukkueen päävalmentajan kanssa vuosina 2007–2008.

Syksyllä 2008 Ristilän seura Drogheda United joutui selvitystilaan. Kun seuralle etsittiin uutta omistajaa, niin spekuloitiin myös päävalmentajan vaihtumisella. Irlannissa valmentajatutkinnon suorittanut Ristilä esitettiin vaihtoehtona uudeksi päävalmentajaksi, jos seura saataisiin taloudellisesti taas jaloilleen. Taloudellisista syistä Ristilälle tarjottiin vapaat paperit siirtyä minne hän halusi ja Ristilä päätti palata Valkeakoskelle, kun hänelle tarjottiin mahdollisuus jatkaa myös valmentajauraa FC Hakan farmijoukkueessa Valkeakosken Koskenpojissa. Ristilä johti Irlannissa viimeisessä ottelussaan joukkueensa kentälle joukkueen kapteenina.

Kaudella 2009 Ristilä pelasi FC Hakassa ja toimi syyskuusta 2009 lähtien myös seuran päävalmentajana Olli Huttusen jälkeen. Hän toimi FC Hakan päävalmentajana aina elokuuhun 2012 saakka, jolloin hänet korvasi Juha Malinen. Ristilä siirtyi kaudeksi 2013 Ykkösessä pelaavan FC KooTeePeen päävalmentajaksi, missä hän toimi kesäkuuhun 2016 saakka, jolloin hänet korvasi Ossi Virta.

Ristilä on pelannut Veikkausliigassa 247 ottelua ja tehnyt niissä 56 maalia. Hänellä on 12 nuorten ja 45 poikien maaottelua.

Lähteet
-------

### Tilastot

* Vuorinen, Juha & Kasila, Markku: *Pelimiehet. Suomen jalkapallon pelaajatilastot 1930–2006*, s. 288. Suomen urheilumuseosäätiö, 2007. ISBN 978-952-99075-9-5.
* Pelaajatilastot Veikkausliiga. Viitattu 8.11.2012.

### Viitteet

1. 1 2  Pelaajatilastot Veikkausliiga. Viitattu 8.11.2012.
2. ↑  Sami Ristilä siirtyy Irlannin pääsarjaan *www.kaleva.fi*.  2.11.2004. Viitattu 8.11.2012.
3. ↑  Esa Kuparinen: Ristilän opeilla kohti tulevaisuutta.  *FC KooTeePeen kausijulkaisu*, 2012, nro 2, s. 15.
4. ↑  Haka antoi Huttuselle pikapotkut
5. ↑  Sami Ristilästä uusi päävalmentaja FC KooTeePee.  Arkistoitu 3.12.2013. Viitattu 8.11.2012.
6. ↑  Ossi Virta Ristilän potkuista: "Valitettavaa, mutta innolla tartun haasteeseen" *Kymen Sanomat*.  30.6.2016.  Arkistoitu 22.8.2016. Viitattu 9.8.2016.
7. ↑  Soininen, Heidi (toim.): *Jalkapallokirja 2009*, s. 153. Suomen Palloliitto, 2009. ISSN-0787-7188.

  


|  |  |  |
| --- | --- | --- |
| Edeltäjä:**Janne Hyppönen** | **FC KooTeePeen päävalmentaja**2013–6/2016 | Seuraaja:**Ossi Virta** |

|  |  |  |
| --- | --- | --- |
| Edeltäjä:**Olli Huttunen** | **FC Hakan päävalmentaja**9/2009–8/2012 | Seuraaja:**Juha Malinen** |